**Ministru kabineta noteikumu projekta**

**“Grozījumi Ministru kabineta 2020. gada 14. aprīļa noteikumos Nr. 219 “Kārtība, kādā piešķir, administrē un uzrauga valsts atbalstu lauksaimniecībai, lai mazinātu Covid-19 izplatības negatīvo ietekmi””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Arī pēc ārkārtējās situācijas izbeigšanas Latvijā turpinās Covid-19 negatīvā ietekme lauksaimniecības un pārtikas nozarē, izraisot finanšu grūtības un dzīvotspējas apdraudējumu ne tikai atbalsta pasākumos sākotnēji ietvertajiem ražotājiem, bet arī citiem ražotājiem.  Normatīvā akta projekts sagatavots, lai grozītu atbalsta saņemšanas nosacījumus pretendentiem, paredzot:   * atbalstu ienākumu stabilizēšanai piena ražotājiem par slaucamām govīm, ja arī periodā no 2020. gada jūlija līdz septembrim ražotāju ieņēmumi bijuši vismaz par pieciem procentiem mazāki nekā vidēji iepriekšējos trīs gados; * piešķirt atbalstu ienākumu stabilizēšanai par sivēnmātēm, jo arī sivēnu audzētājiem vasaras periodā būtiski samazinājās ieņēmumi no sivēnu realizācijas, un atbalstam novirzīt daļu atbalstam par nobarojamām cūkām noteiktās aploksnes; * mainīt vecuma ierobežojumus un nosacījumu par izaudzēšanu saimniecībā ienākumu stabilizēšanas atbalstam par realizētiem liellopiem; * precizēt nosacījumus atbalstam krājumu pieauguma vai apgrozījuma samazinājuma radīto grūtību mazināšanai, nosakot, ka uzņēmumi var pieteikties atbalstam, ja to neto apgrozījums ir samazinājies par vairāk nekā 15 procentiem.   Normatīvā akta projekts stāsies spēkā nākamajā dienā pēc tā izsludināšanas. Vairāki projektā iekļautie nosacījumi vēl nav saskaņoti ar Eiropas Komisiju, un tos varēs piemērot pēc saskaņošanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Lauksaimniecības un lauku attīstības likuma 5. panta ceturtā un septītā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šā gada 14. aprīlī Ministru kabinets pieņēma noteikumus Nr. 219 “Kārtība, kādā piešķir, administrē un uzrauga valsts atbalstu lauksaimniecībai, lai mazinātu Covid-19 izplatības negatīvo ietekmi” (turpmāk – MK noteikumi Nr. 219), kas paredz atbalstu primārajiem lauksaimniecības ražotājiem, pārtikas preču ražotājiem, kā arī uzņēmumiem un pašvaldībām un izglītības iestādēm, kuras nodrošina ēdināšanu izglītības iestādēs un kuru darbību ir ietekmējuši Covid-19 ierobežošanai noteiktie pasākumi.  Tomēr arī pēc ārkārtējās situācijas izbeigšanas Latvijā no 2020. gada 10. jūnija saistībā ar Covid-19 izplatību pandēmija turpina negatīvi ietekmēt gan vietējo, gan eksporta tirgu, un situācijas attīstības uzraudzība lauksaimniecības un pārtikas nozarē liek konstatēt, ka ar finanšu grūtībām saskaras ne tikai MK noteikumos Nr. 219 sākotnēji ietverto atbalsttiesīgo produktu vai to kategoriju ražotāji, bet arī citi ražotāji, tostarp liellopu un cūkkopības nozarē, turklāt ir konstatētas grūtības un ieņēmumu samazinājums ne tikai eksportam paredzētu produktu nozarēs, bet arī vietējam tirgum paredzētu produktu ražošanā un realizācijā, tostarp piena nozare turpina pieredzēt finanšu grūtībām. Tāpat ir secināts, ka Covid-19 negatīvās ietekmes turpināšanās un ilgstošais raksturs rada grūtības saglabāt pārtikas uzņēmumu dzīvotspēju un, ieilgstot negatīvās ietekmes periodam, tiek apdraudēta pārtikas uzņēmumu spēja pārvarēt apgrozījuma samazinājuma radītās grūtības jau tad, kad apgrozījuma samazinājums pat nesasniedz 25%.  Ievērojot šos apsvērumus, ir jāizdara grozījumi MK noteikumu Nr. 219 nosacījumos.  Ar sagatavoto Ministru kabineta noteikumu projektu:  1) MK noteikumi Nr. 219 tiek papildināti ar 6.5. apakšpunktu, paredzot nosacījumus, pēc kuriem vērtē atbalsta pretendenta nonākšanu finanšu grūtībās 2019. gada 31. decembrī, ietverot arī situāciju, kad pretendents ir saņēmis glābšanas atbalstu un vēl nav atmaksājis aizdevumu vai atsaucis garantiju vai ir saņēmis pārstrukturēšanas atbalstu un uz to joprojām attiecas pārstrukturēšanas plāns;  2) MK noteikumi Nr. 219 tiek papildināti ar 6.1 apakšpunktu, iekļaujot atkāpi par to, ka mikrouzņēmumiem un maziem uzņēmumiem var piešķirt atbalstu arī tad, ja tie bija nonākuši finanšu grūtībās 2019. gada 31. decembrī, bet, ja brīdī, kad tiek pieņemts lēmums par atbalsta piešķiršanu, tiem nav piemērota kolektīva maksātnespējas procedūra un tie nav saņēmuši glābšanas atbalstu vai pārstrukturēšanas atbalstu. Šāda atkāpe jānosaka saskaņā ar Eiropas Komisijas *pagaidu regulējuma valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā* 22.ca apakšpunktu.  3) 3. punktā tiek noteikts, ka arī par slaucamām govīm, tāpat kā par liellopiem, atbalsts piešķirams arī par 2020. gada jūlija–septembra periodu, ja nozarē ražotāju ieņēmumu samazinājums sasniedz piecus procentus vai vairāk salīdzinājumā ar tādu pašu laika posmu vidēji iepriekšējos trijos gados.  Piena nozare ir atkarīga no eksporta, jo lielākā daļa Latvijas piena ražotāju svaigpienu tieši vai netieši piegādā eksportējošiem piena pārstrādes uzņēmumiem Latvijā vai kaimiņvalstīs. Lai arī piena iepirkuma cenai kopš š.g. jūlija var novērot mērenu kāpumu, tomēr Latvijas piena un piena produktu eksports 2020. gada pirmajos sešos mēnešos bijis par 2,6% mazāks nekā pirms gada, īpaši samazinoties otrajā ceturksnī (par 13,3% jeb 8,6 milj. EUR salīdzinājumā ar 2019. gada II ceturksni). Tas atstāj ietekmi uz Latvijas piena ražotājiem, kuru ieņēmumi nozarē periodā no 2020. gada jūlija līdz septembrim, saskaņā ar Zemkopības ministrijas aprēķiniem, ir samazinājušies par 7,7% salīdzinājumā ar tādu pašu laika posmu vidēji iepriekšējos trijos gados.  Latvijas piena nozarei īpaši svarīgs ir Lietuvas tirgus, jo Latvijas produkcija pastāvīgi konkurē ar Lietuvas ražojumiem gan Lietuvas, gan Latvijas tirgū. Lietuva ir pārliecinoši lielākais eksporta galamērķis Latvijas piena un piena produktu nozarei – 2019. gadā Latvija uz Lietuvu eksportēja pienu un piena produktus 113 milj. EUR vērtībā. Jāakcentē arī Latvijas piena ražošanas nozares atkarība tieši no Lietuvas tirgus, jo aptuveni 33% visa pārstrādei iepirktā svaigpiena Latvijā tiek izvesti pārstrādei Lietuvas uzņēmumos. Tādējādi ir svarīgi nodrošināt vienlīdzīgus un godīgus konkurences apstākļus ar Lietuvas lauksaimniekiem, it īpaši tādēļ, ka Eiropas Komisija 2020. gada 20. augustā ar lēmumu C(2020) 5828 par saderīgu ar iekšējo tirgu ir atzinusi valsts atbalstu Lietuvas piena ražotājiem periodā no 2020. gada aprīļa līdz maijam un no jūnija līdz augustam. Baltijas valstu tirgus ir vienots tirgus, un tajā ir jābūt vienādiem konkurences nosacījumiem starp lauksaimniekiem;  4) 4. punktā pielāgoti MK noteikumu Nr. 219 18.2. un 18.2. apakšpunktā ietvertie atbalsta piešķiršanas kritēriji svaigpiena ražotājiem, ievērojot to, ka tiek ieviests papildu periods ražotāju ieņēmumu novērtēšanai.  5) atcelts MK noteikumu Nr. 219 20.2. apakšpunktā noteiktais maksimālais vecuma ierobežojums ienākumu stabilizēšanas atbalstam par realizētiem liellopiem. Grozījumi izdarāmi, lai Latvijas lauksaimniekiem Covid-19 radīto grūtību pārvarēšanai veidotu vienlīdzīgus un godīgus konkurences apstākļus ar Baltijas valstu, īpaši Lietuvas, lauksaimniekiem gaļas liellopu audzēšanas nozarē. Lietuvā liellopu audzētājiem piemērotie valsts atbalsta nosacījumi, ko Eiropas Komisija savā 2020. gada 5. jūnija lēmumā C(2020) 3896 (valsts atbalsta pasākums SA.57514) atzinusi par saderīgiem ar iekšējo tirgu, nenosaka maksimālā vecuma ierobežojumu atbalsttiesīgiem realizētajiem liellopiem (izņemot atšķirtos gaļas šķirņu teļus). Baltijas valstu tirgus ir vienots tirgus, un tajā ir jābūt vienādiem konkurences nosacījumiem starp lauksaimniekiem. Savukārt Lietuvas tirgus ir ļoti svarīgs Latvijas liellopu gaļas nozarei, un Latvijas produkcija pastāvīgi konkurē ar Lietuvas ražojumiem gan Lietuvas, gan Latvijas tirgū. Lietuva ir pārliecinoši lielākais eksporta galamērķis Latvijas dzīvu liellopu eksportā un svarīgs tirgus liellopu gaļas eksportā: 2019. gadā no Latvijas uz Lietuvu tika eksportēti dzīvi liellopi 10 milj. EUR vērtībā un liellopu gaļa 2 milj. EUR vērtībā.  Turklāt grozījumi atbalsta nosacījumos par realizētajiem liellopiem izdarāmi, ņemot vērā to, ka specializācijas pakāpe un virziens liellopu audzēšanā Latvijas saimniecībās būtiski atšķiras un tirgus kvalitāti liellopi sasniedz dažādā vecumā, kaut arī gaļai galvenokārt tiek realizēti 6–16 mēnešus veci liellopi. Vēl ir jāpiebilst, ka gaļa no dažāda vecuma liellopiem tiek izmantota atšķirīgu gaļas produktu ražošanā. Turklāt, pamatojoties uz Liellopu izsoļu nama (www.liellopuizsoles.lv) publiskotajiem izsoļu rezultātiem, 2020. gada izsolēs cenas bijušas būtiski zemākas nekās izsolēs 2019. gada atbilstošajā periodā. Piemēram, sākot ar martu, izsolēs cenas bijušas vidēji par 13–16% zemākas visās kategorijās, tostarp dzīvniekiem ar svaru virs 330 kg (t.i., dzīvniekiem, kas vecāki par 16–20 mēnešiem) cenas bijušas par 13% zemākas. Tajā pašā laikā par 16 mēnešiem vecāki liellopi veido lielāko daļu jeb 67% no visiem Latvijas kautuvēs nokautiem liellopiem (pēc Lauksaimniecības datu centra datiem par 2019. gada aprīļa–jūnija periodu), un, pēc Zemkopības ministrijas veiktajiem aprēķiniem, nozares ražotāju ieņēmumi no liellopu realizācijas kaušanai laikā no 2020. gada aprīļa līdz jūnijam salīdzinājumā ar šādu pašu periodu vidēji 2017.–2019. gadā samazinājās kopumā par 18%, tostarp no 17 mēnešus un vecāku liellopu realizācijas – par 23%, realizēto liellopu skaitam šajā vecuma grupā samazinoties par 19%, bet vidējai iepirkuma cenai par 1 kg dzīvsvara samazinoties par 5%. Tādējādi arī tiem audzētājiem, kas realizēja par 16 mēnešiem vecākus dzīvniekus, nācās sastapties ar ieņēmumu samazinājumu gan no eksporta, kas veidoja salīdzinoši nelielu daļu ieņēmumos, gan jo īpaši no realizācijas gaļas ieguvei. Ieņēmumu samazinājumu var tieši saistīt ar tirgus pieprasījuma samazinājumu Covid-19 ietekmē, ņemot vērā to, ka ārkārtējās situācijas dēļ tika gandrīz pilnībā pārtraukta sabiedriskās ēdināšanas pakalpojumu sniegšana, kā arī tika ieviesti ierobežojumi un apgrūtinājumi starpvalstu kravu pārvadājumos, kas negatīvi ietekmēja eksportu no Latvijas;  6) 6. punktā:  a) tiek papildināti MK noteikumu Nr. 219 20.1punkta nosacījumi par saimniecībā izaudzētu liellopu un tie papildināti ar skaidrojumu par liellopa realizācijas dienu. Projekts tādējādi paredz, ka atbalstu var piešķirt arī par tādiem liellopiem, kas līdz realizācijai ir noturēti saimniecībā vismaz sešus mēnešus. Ņemot vērā projekta 1. punktā ietverto grozījumu par maksimālā vecuma kritērija atcelšanu, ir jāparedz iespēja atbalstu piešķirt tiem audzētājiem, kas nobarošanai bija iegādājušies par trim mēnešiem vecākus liellopus un, atbalsta periodā tiem sasniedzot tirgus kvalitāti, tos realizēja. Tāpat projekts paredz noteikt, ka dzīvnieks ir realizēts tajā dienā, kad tas no audzētāja ganāmpulka ir pārvietots uz citu (pircēja) ganāmpulku vai uz kautuvi vai ticis izvests no valsts. Skaidrojums ir nepieciešams, ņemot vērā gan izsolēs izsolīto dzīvu liellopu eksporta specifiku (dzīvnieks no audzētāja saimniecības tiek pārvietots vismaz vienu dienu pirms izsoles), gan dzīvnieku uzskaites specifiku Lauksaimniecības datu centra uzturētajā dzīvnieku reģistrā (tāpēc dzīvnieka pārvietošanas dienā tas tiek reģistrēts jaunajam īpašniekam). Saistībā ar šiem aspektiem problēmas izveidojās 1. aprīlī pārvietotajiem liellopiem.. Tādēļ grozījums paredzēs, ka atbalstu piešķir par dzīvniekiem, kas laikā no 1. aprīļa līdz 30. jūnijam ir pārvietoti no audzētāja saimniecības;  b) jaunā redakcijā tiek izteikts MK noteikumu Nr. 219 21. punkts, 21.2. apakšpunktā paredzot atbalstu cūku ganāmpulku īpašniekiem par to ganāmpulkos esošām sivēnmātēm. Sākotnēji MK noteikumi Nr. 219 paredzēja atbalstu cūku ganāmpulku īpašniekiem par kaušanai realizētām nobarojamām cūkām, jo Covid-19 ietekme vispirms skāra tieši gatavās produkcijas, tostarp cūkgaļas un cūkgaļas produkcijas, tirgu, ierobežojumu dēļ samazinoties tirgus pieprasījumam. Tomēr, tā kā Covid-19 turpina negatīvi ietekmēt cūkgaļas tirgu un pieprasījumu, cūkkopības nozares pārstāvji ir informējuši Zemkopības ministriju par to, ka Covid-19 ietekme ķēdes reakcijā ir skārusi arī audzējamo sivēnu nozari, proti, tās saimniecības, kas specializējas sivēnu iegūšanā un realizēšanā nobarošanai. Covid-19 ietekme uz audzējamo sivēnu nozari skaidrojama ar to, ka, samazinoties pieprasījumam pēc cūkgaļas, iespējams, ar nelielu laika nobīdi, samazinās pieprasījums arī pēc sivēniem, ko var uzskatīt par cūkgaļas ražošanas izejmateriāļu. Tirgus pieprasījuma samazināšanās arī izraisa sivēnu tirgus cenas lejupslīdi.  No Latvijas Cūkaudzētāju asociācijas iesniegtās informācijas par saimniecībām, kas iegūst un realizē sivēnus, var secināt, ieņēmumi no cūku realizācijas būtiski (par 42%) samazinājās 2020. gada maijā salīdzinājumā ar 2019. gada maiju, tostarp ieņēmumi no sivēnu realizācijas samazinājās vēl vairāk – kopumā par 62%, bet no sivēnu realizācijas vietējā tirgū pat par 84%. Jūnija mēnesī samazinājums bija mērenāks (kopumā par 6%), tomēr 2020. gada jūlijā, augustā un septembrī saimniecību ieņēmumi no cūku, tostarp sivēnu, realizācijas turpināja krasi samazināties salīdzinājumā ar attiecīgajiem 2019. gada mēnešiem – vidēji par 42% mēnesī no visu cūku realizācijas un vidēji par 41% no sivēnu realizācijas.  Šo negatīvo ietekmi izraisīja pieprasījuma un cenu samazināšanās cūkgaļas tirgū Covid-19 ietekmē, sākot no š.g. aprīļa. Tas nozīmē, ka arī sivēnu ražošanas nozare cūkaudzēšanā ir būtiski cietusi Covid-19 ietekmē un šo saimniecību finansiālā situācija ilgstoši ir apgrūtināta, tāpēc nepieciešams tām piešķirt atbalstu grūtību mazināšanai.  Tādējādi atbalsts par sivēnmātēm ir paredzēts tiem cūkaudzētājiem Latvijā, kuri iegūst audzējamos sivēnus un tos realizē tālākai nobarošanai, galvenokārt eksportā. Dzīvu cūku, tostarp audzējamo sivēnu, eksportam ir būtiska nozīme Latvijas cūkkopības nozarē un nozares ražotāju ieņēmumu veidošanā. Proti, pēc *Eurostat* datiem, 2019. gadā no Latvijas tika eksportētas 156,9 tūkst. dzīvas cūkas 13,5 milj. EUR kopējā vērtībā, bet no tā sivēnu eksports veidoja 38% vērtības izteiksmē un 59% apjoma izteiksmē. Lielākais dzīvu cūku eksporta tirgus, īpaši sivēnu eksportā, Latvijai ir Lietuvā, uz kuru 2019. gadā tika novirzīti 86% eksportēto dzīvo cūku skaita, tostarp 76% eksportēto audzējamo sivēnu skaita. Vēl ir jānorāda, ka no Lietuvas uz Latviju tiek eksportētas dzīvas cūkas, taču salīdzinoši daudz mazākā apjomā un vērtībā (2019. gadā 40,02 tūkst. cūku jeb 32% no visām eksportētām cūkām 5,7 milj. EUR vērtībā jeb 39% no visu dzīvo cūku eksporta vērtības), turklāt tiek eksportētas jau nobarotas cūkas kaušanai. Tas nozīmē, ka Latvijas un Lietuvas tirgus arī cūkgaļas nozarē ir cieši saistīts un tajā valda abpusēja konkurence, taču Latvijas cūkkopības nozare relatīvi ir daudz vairāk atkarīga no Lietuvas tirgus nekā Lietuvas cūkkopības nozare no Latvijas tirgus. Turklāt gan Latvijas, gan Lietuvas cūkgaļas nozares produkcija, tostarp dzīvu cūku eksports, savstarpēji konkurē arī par Polijas tirgu.  Noteikumu projekts paredz piešķirt atbalstu par tām sivēnmātēm, kas audzētāja saimniecībā reģistrētas atbalsta perioda beigās, proti, 2020. gada 30. jūnijā. Atbalsts par sivēnmātēm tiks finansēts, iedalot nepieciešamo naudas summu no aploksnes, kas MK noteikumos Nr. 219 ir noteikta par nobarojamām cūkām. Tādējādi kopējais finansējums ienākumu stabilizēšanas atbalstam netiek ietekmēts;  **7) 7. punktā aktualizēts termiņš informācijas publicēšanai par nozares ražotāju kopējo ieņēmumu samazinājuma apmēru piena ražošanā laikposmā no 2020. gada jūlija līdz septembrim.**  8) 8. punktā izdarīti nepieciešamie precizējumi MK noteikumu Nr. 219 23. punktā attiecībā uz termiņiem, kādos Lauksaimniecības datu centrs Lauku atbalsta dienestam iesniedz atbalsta administrēšanai nepieciešamo informāciju par atbalsta pretendentu atbilstību nosacījumiem, kas ļauj saņemt atbalstu par slaucamām govīm (jaunajā periodā no jūlija līdz septembrim), par realizētiem liellopiem un par sivēnmātēm;  9) 9. punktā saistībā ar projekta 4. punktu tiek papildināts MK noteikumu Nr. 219 24.1. apakšpunkts, nosakot atbalsta likmi 40 *euro* apmērā par sivēnmāti. Atbalsta likme tika noteikta kā 70% kompensācija ieņēmumu samazinājumam par 40% (pamatojoties uz informāciju, kas dota pie projekta 4. punktā ietvertā grozījuma) saimniecībās, kurās tiek turētas sivēnmātes un iegūti sivēni realizācijai. Ieņēmumi no vienas sivēnmātes 2019. gadā saskaņā ar Latvijas Lauksaimniecības konsultāciju un izglītības centra aprēķināto bruto segumu bija 578,30 *euro*. Šo summu pārrēķinot vidēji uz trim mēnešu periodu, tiek iegūti 144,58 *euro*;  10) 10., 11. un 12. punktā tiek mainītas maksimālās atbalsta summas par slaucamām govīm, par realizētiem liellopiem un par nobarojamām cūkām, un noteikumu projekta 13. punktā tiek mainīta maksimālā atbalsta summa par iznīcinātajiem vai ziedotajiem produktiem, jo tiek ieviests jauns atbalsta periods par slaucamām govīm, ievērojot arī provizorisku novērtējumu par nepieciešamajām atbalsta summām attiecīgajos pasākumos;  11) 12. punktā saistībā ar projekta 6. punktu tiek paredzēts atbalsta aploksni par nobarojamām cūkām samazināt no 3,5 milj. *euro* uz 2,5 milj. *euro*;  12) 13. punktā saistībā ar projekta 6. un 12. punktu MK noteikumus Nr. 219 tiek papildināti ar 25.4. apakšpunktu, kas paredz izveidot aploksni atbalstam par sivēnmātēm 1 milj. *euro* apmērā;  13) 15. punktā precizēt MK noteikumu Nr. 219 38.punkta ievaddaļu, lai skaidri noteiktu darbības veidus ar primārajiem lauksaimniecības produktiem, kurus var ņemt vērā darbības pamatnozares noteikšanā un, lai neizslēgtu tradicionālos darbības veidus saimniecībās.  14) 16. punktā tiek precizēti MK noteikumu Nr. 219 38.3. apakšpunkta nosacījumi, lai uzņēmumiem, kam samazinājies neto apgrozījums, atvieglotu kvalificēšanās kritēriju atbalsta saņemšanai no 25 uz 15%, paredzot, ka uzņēmums var pieteikties atbalstam, ja tā neto apgrozījums ir samazinājies par vairāk nekā 15 procentiem. Uzņēmumi Covid-19 radītās krīzes dēļ saskārās ar būtiskām grūtībām nodrošināt savu ekonomisko dzīvotspēju. Noteiktie ierobežojumi ietekmē uzņēmumu produkcijas noietu gan iekšējā, gan ārējā tirgū. Pašreizējā situācijā daudzās valstīs Covid-19 izplatības mazināšanai tiek noteikti jauni ierobežojumi, kas esošo situāciju tikai pasliktina.  Kā liecina pārtikas uzņēmumu nozaru organizāciju sniegtā informācija, 25% apgrozījuma kritums vidējiem un lielajiem pārtikas ražošanas uzņēmumiem, kas ir arī nozīmīgi eksportētāji, faktiski nozīmētu daudzu šo uzņēmumu dzīvotspējas zaudēšanu un bankrota procedūras uzsākšanu, jo absolūtajos skaitļos šis kritums būtu mērāms ar desmitiem miljonu lieliem zaudējumiem.  Pēc *EUROSTAT* datiem, pārtikas, lauksaimniecības un zivsaimniecības produktu eksports pēc pieauguma šī gada pirmajos trīs mēnešos aprīlī, maijā un jūnijā ir samazinājies par 8%, 20% un 9% salīdzinājumā ar 2019. gada attiecīgiem mēnešiem. Pārtikas uzņēmumu nozaru organizācijas norāda, ka šādā tendence ir saglabājusies arī turpmākajos mēnešos. Turklāt eksporta apjoma zaudējumu nav iespējams kompensēt ar pārdošanas apjomu palielināšanu vietējā tirgu, jo arī *HoReCa* sektors saskaras ar pieprasījuma samazināšanos.  Īpaši tas ietekmē svaigus ātrbojīgus produktus, kuru realizācijas termiņš ir ierobežots. Svaigu olu ražotāji norādījuši, ka, pārdodot olas pārstrādei, to cena ir par 40% zemāka, nekā realizējot tās mazumtirdzniecībā.  Tā kā periods, kurā uzņēmumi sakaras ar Covid-19 ierobežošanai noteiktiem pasākumiem, ir ieildzis, uzņēmumi, kuru neto apgrozījums ir samazinājies par 15%, jau saskaras ar likviditātes problēmām, un, tā kā tiem ir ievērojami samazinājušies uzkrājumi savas darbības tālākai finansēšanai, ir apdraudēta to turpmāka pastāvēšana.  Tādējādi ne tikai tiks samazināta valsts pārtikas ražošanas kapacitāte, bet arī daudzi strādājošie paliks bez ieņēmumiem, tā palielinot spiedienu uz valsts sociālo sistēmu.  Latvijas pārtikas ražotāju konkurētspēju ietekmē arī citu valstu pieņemtie valsts atbalsta nosacījumi. Tā, piemēram, š.g. 29.jūlijā Eiropas Komisija saskaņoja atbalsta shēmu Lietuvas putnu gaļas un olu produktu ražotājiem. Paredzētais atbalsta shēmas budžets ir 20 miljoni *euro*, kas ir finansēts no Lietuvas vispārējā valsts budžeta līdzekļiem. Atbalsta saņemšanas kritērijs ir ražotāju ienākumu samazinājums par vairāk kā 10% laikposmā no 2020.gada 16. marta līdz 16. jūnijam salīdzinājumā ar tādu pašu laika posmu no 2017. līdz 2019. gadam. Zaudējumi tiek kompensēti pilnībā.  Atbalsta shēmas saviem lauksaimniecības un pārtikas produktu ražotājiem ar Eiropas Komisiju ir saskaņotas arī tādās eksporta un importa valstīs kā Polija Zviedrija, Vācija, Francija u.c.  Šādu atbalsta shēmu pieejamība dod priekšrocības kaimiņvalsts ražotājiem, ar kuriem mūsu ražotāji konkurē vienotajā tirgū;  15) 17. punktā tiek precizēts MK noteikumu Nr. 219 41. punkta nosacījums, ka atbalstu var saņemt atbalsta pretendenti (primāro produktu ražotāji) periodā no 2020. gada jūlija līdz septembrim, ja šajā periodā viņi nesaņēma atbalstu saskaņā ar MK noteikumu Nr. 219 II nodaļu;  16) 18. punktā un 20. punktā noteikts, ka atbalstam krājumu izmaksu pieauguma un apgrozījuma samazinājuma radīto grūtību mazināšanai var pieteikties līdz 2020. gada 10. novembrim. Pieteikšanās termiņu nepieciešams pagarināt, ņemot vērā projekta prognozēto izskatīšanas datumu un nepieciešamību dot pietiekamu laiku atbalsta pretendentiem atbalsta pieteikuma iesniegšanai;  17) 19. punktā MK noteikumi Nr. 219 tiek papildināti ar jaunu apakšpunktu, lai Lauku atbalsta dienests (turpmāk – LAD) var pārliecināties par to, ka atbalsta pretendents nepārsniedz maksimālo atbalsta apmēru saskaņā ar Eiropas Komisijas 2020. gada 19. marta paziņojumu "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863);  18) 22. punktā MK noteikumi Nr. 219 tiek papildināti ar jaunu punktu, kurā noteikts, ka kritērijs par neto apgrozījuma samazinājumu piemērojams arī gadījumos, kad LAD jau ir pieņēmis lēmumu par atbalsta izmaksāšanu. Atbalsta pretendents var iesniegt iesniegumu LAD, norādot nepieciešamo informāciju atbalsta apmēra pārrēķinam. Šāds nosacījums nepieciešams, lai netiktu diskriminēti tie atbalsta saņēmēji, kam atbalsts jau ir izmaksāts, izpildoties stingrākiem kvalificēšanas atbalstam kritērijiem.  Noteikumu projekts ir saskaņots ar Eiropas Komisiju š.g. 1. oktobrī (*State Aid SA. 58728 (2020/N) Latvia– “Amendments to the aid scheme SA. 58123: Procedure for granting, administration and monitoring of State support to agriculture and food in order to alleviate the negative impact of the COVID -19 outbreak”*), ar kuru atbalsts atzīts par saderīgu ar iekšējo tirgu, izņemot noteikumu projekta 3. punktu un ar to saistītos grozījumus, kas ietverti projekta 4., 9., 10. un 13. punktā. Minētajos punktos ietvertie grozījumi tiks skaņoti ar Eiropas Komisiju un tos piemēros pēc tam, kad tiks saņemts Eiropas Komisijas lēmums, ar kuru atbalsts atzīts par saderīgu ar iekšējo tirgu, kā to paredz MK noteikumu Nr. 219 51. punkts. |
| 3. | Projekta izstrādē iesaistītās institūcijas un publiskas personas kapitālsabiedrības | Lauku atbalsta dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs fiziskas un juridiskas personas, kas ir:  a) piena ražotāji (pēc Lauksaimniecības datu centra datiem, provizoriski ap 5100 ražotāju);  b) liellopu audzētāji (pēc Lauksaimniecības datu centra datiem, provizoriski ap 3000 audzētāju);  c) cūku ganāmpulku īpašnieki (pēc lauksaimniecības datu centra datiem, apmēram 547 saimniecības);  d) pārtikas (lauksaimniecības un pārtikas) preču ražotāji (pēc ZM aplēsēm, ne vairāk par 350 pretendentu). |
| 2. | Tiesiskā regulējuma ietekme uz tautsaimniecību un administratīvo slogu | Precizējumiem MK noteikumos Nr. 219 būs pozitīva ietekme uz tautsaimniecību, jo lauksaimnieki un uzņēmumi varēs saņemt atbalstu, ja tos ir skāruši Covid-19 izplatības mazināšanai noteiktie ierobežošanas pasākumi. Tā tiks nodrošināta lauksaimnieku un uzņēmumu finansiālā situācija un dzīvotspēja un darbības turpināšana. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2014. gada 25. jūnija Regula (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (turpmāk – Regula Nr.  702/2014); |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Regula Nr.  702/2014; | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regula Nr.  702/2014,  1. pielikums | 6.1 punkts | Ieviests pilnībā | | Netiek noteiktas stingrākas prasības. Projekts nosaka to atbalsta pretendentu loku, kuri var saņemt atbalstu arī tad, ja tie bija nonākuši finanšu grūtībās 2019. gada 31. decembrī. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Zemkopības ministrija iesniegs Eiropas Komisijai ikgadējo pārskatu par sniegto atbalstu, kas tiek īstenots saskaņā ar pagaidu regulējumu saistībā ar Covid-19.  Dienests nodrošinās sniegtā atbalsta un informācijas uzskaiti un pēc pieprasījuma to iesniegs Zemkopības ministrijā un Eiropas Komisijā. | | | |
| Cita informācija | Nav. | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| Projekts šo jomu neskar. | Projekts šo jomu neskar. | | Projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | | | |
| Cita informācija | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 2020. gada 23. septembrī nosūtīts izskatīšanai lauksaimniecības un pārtikas nozares nevalstiskajām organizācijām (Lauksaimniecības organizāciju sadarbības padomei, Zemnieku Saeimai, Latvijas lauksaimniecības kooperatīvu asociācijai, Latvijas Pārtikas uzņēmumu federācijai). |
| 2. | Sabiedrības līdzdalība projekta izstrādē | Nevalstisko organizāciju viedoklis par noteikumu projektu nav saņemts.  2020. gada 3. septembrī tika saņemta Zemnieku Saeimas (turpmāk – ZSA) un Gaļas Liellopu Audzētāju biedrības (turpmāk – GLAB) kopīga vēstule, kurā tika ierosināts grozīt MK noteikumu Nr. 219 nosacījumus ienākumu stabilizēšanas atbalstam par realizētiem liellopiem, nosakot, ka atbalstu piešķir par 5–25 mēnešus veciem liellopiem, kā arī noteikt, ka dzīvnieks uzskatāms par izaudzētu saimniecībā, ja tas pirms realizācijas dienas saimniecībā atradies vismaz trīs mēnešus.  2020. gada 7. septembrī Latvijas Cūkaudzētāju asociācija (turpmāk – LCAA) mutiski aicināja piešķirt atbalstu arī sivēnu audzēšanas saimniecībām, jo Covid-19 ir negatīvi ietekmējis arī sivēnu ražošanas nozari Latvijā, kad, sarūkot pieprasījumam pēc cūkgaļas, samazinājās arī pieprasījums pēc sivēniem audzēšanai, tādēļ šīm saimniecībām, īpaši aprīlī, jūlijā un augustā, bija būtisks ieņēmumu kritums. |
| 3. | Sabiedrības līdzdalības rezultāti | ZSA, GLAB un LCAA priekšlikumi projektā ir daļēji ņemti vērā, par atbalsta nosacījumiem panākot vienošanos diskusiju gaitā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Lauku atbalsta dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz ietekmi uz esošajām valsts pārvaldes funkcijām, ne arī jaunu institūciju izveidi vai izmaiņas esošajās institūcijās, vai izmaiņas to cilvēkresursos. |
| 3. | Cita informācija | Nav. |

Zemkopības ministrs K. Gerhards

Orlova 67027376

[Inga.Orlova@zm.gov.lv](mailto:Inga.Orlova@zm.gov.lv)